**BOVA LLU virsvadībā (2007. - 2009. gads)**

Sākot no 2007. gada 1. janvāra, BOVA rektora pienākumus rotācijas kārtībā sāka pildīt LLU rektors Juris Skujāns. Pirmo reizi LLU kļuva par BOVA "lokomotīvi". BOVA vadībā šajā laikā strādāja arī projektu vadītāja Rūta Zaļeckīte un koordinatori no visu trīs Baltijas valstu četrām universitātēm. LLU pārstāvēja BOVA koordinators Gatis Kasparinskis. Šajā posmā BOVA darbojās jaunā kvalitātē. Turklāt patīkami atzīmēt, ka tas noticis LLU "atrodoties pie stūres".

Svarīgākie notikumi šajā laikā:

1. BOVA veiksmīgi turpināja attīstīt maģistrantūras kursus un uzsāka jaunas aktivitātes - BOVA doktorantūras kursu un kursu mācībspēkiem kvalifikācijas celšanas nolūkos organizēšana, balstoties uz iekšējo finansējumu, kā arī piesaistot citus resursus.
2. BOVA kopīgiem spēkiem realizēja maģistrantūras programmu "Bioloģiskās daudzveidības un daudzfunkcionālo dabas ainavu menedžments".
3. BOVA atjaunojusi un nostiprinājusi saiknes ar NOVA, 2008. gada 21. oktobrī Jelgavā parakstot sadarbības līgumu "Cooperation agreement between NOVA University Network and BOVA Univeristy Network". Tas norādīja uz mūsu gatavību sadarboties un partneru līdzvērtību, iezīmējot galvenos attīstības virzienus.
4. Turpinājās aktīva BOVA doktorantu piedalīšanās NOVA kursos.
5. BOVA iesaistījās "NOVA Nordpus" tīklā, ar ko tika dota "zaļā gaisma" studentu un mācībspēku mobilitātei starp Baltijas un Ziemeļvalstu augstskolām.
6. BOVA izstrādāja jaunu darbības stratēģiju 2009. -2011. gadam, ko realizēja, iesaistot arī partnerus no NOVA un citām ārvalstu augstskolām.